บริษัทที่ขายอาวุธ มากที่สุดในโลก
สำหรับคนทั่วไปแล้ว คงไม่มีใครอยากให้เกิดสงคราม แต่ถ้าถามว่าใครอยากให้เกิดสงครามมากที่สุด ก็คงจะเป็น บริษัทที่ขายอาวุธนั่นเอง แล้วบริษัทค้าอาวุธทำกำไรได้มากขนาดไหน ลงทุนแมนจะเล่าให้ฟัง
5 พ.ค. 2561

บริษัทที่ขายอาวุธ มากที่สุดในโลก / โดย ลงทุนแมน
สำหรับคนทั่วไปแล้ว คงไม่มีใครอยากให้เกิดสงคราม
แต่ถ้าถามว่าใครอยากให้เกิดสงครามมากที่สุด
ก็คงจะเป็น บริษัทที่ขายอาวุธนั่นเอง
แล้วบริษัทค้าอาวุธทำกำไรได้มากขนาดไหน
ลงทุนแมนจะเล่าให้ฟัง
ถ้าพูดถึงเรื่องการขายอาวุธ
หลายๆ คนคงจะมองไปที่ 2 ประเทศมหาอำนาจคือ สหรัฐอเมริกา และ รัสเซีย
แล้ว 2 ประเทศนี้จริงๆ แล้วใครขายอาวุธมากกว่ากัน?
ยอดขายอาวุธมากที่สุดในโลก 100 บริษัทแรกรวมกันมีมูลค่า 12 ล้านล้านบาท
จากจำนวนนี้
มาจากบริษัทฝั่งอเมริกา 6.8 ล้านล้านบาท
ฝั่งยุโรป 2.9 ล้านล้านบาท
และฝั่งรัสเซีย 8 แสนล้านบาท
เพราะฉะนั้นคำตอบของประเทศที่ขายอาวุธมากที่สุดในโลก ก็คือ.. สหรัฐอเมริกา
แล้วอาวุธส่วนใหญ่ถูกขายไปให้กับประเทศใดบ้าง?
ในฝั่งของสหรัฐอเมริกา
ขายอาวุธให้กับประเทศซาอุดีอาระเบียมากที่สุดคิดเป็น 12% ของอาวุธที่ขายไปทั้งหมด
รองลงมาคือ สหรัฐอาหรับเอมิเรตส์ 8.7%, ตุรกี 6.3% และอิรัก 5.4%
ไม่น่าเชื่อว่า ประเทศที่เคยเป็นคู่อริกับสหรัฐอเมริกาอย่างอิรัก ตอนนี้ได้กลายมาเป็นประเทศคู่ค้าอาวุธที่สำคัญไปเสียแล้ว
ในฝั่งของรัสเซีย
รัสเซียขายอาวุธให้กับอินเดียมากที่สุดคิดเป็น 37.5%
รองลงมาคือ เวียดนาม 11.4%, จีน 11.0%, อิรัก 3.2%, ซีเรีย 2.1%
เห็นตัวเลขแบบนี้แล้ว จึงแทบไม่ต้องสงสัยเลยว่าทำไมละแวกแถบตะวันออกกลางจึงมีปัญหาสงครามบ่อย
เพราะว่ายอดขายอาวุธของสหรัฐอเมริกาส่วนใหญ่แล้วไปอยู่แถบนั้นหมด
ทีนี้เรามารู้จักบริษัทค้าอาวุธที่ใหญ่ที่สุดในโลกกัน
บริษัท Lockheed Martin Corporation (LMT)
Lockheed Martin เป็นบริษัทสัญชาติอเมริกันที่เกิดจากการวมกันของบริษัทขายเครื่องบิน (Lockheed Corporation) กับ บริษัท ผลิตยานอวกาศ จรวด และขีปนาวุธ (Martin Marietta) ในปี 1995
ซึ่งที่มาของชื่อ Lockheed Martin ก็มาจากการรวมชื่อของทั้ง 2 บริษัทนั่นเอง
ปกติแล้วอาวุธที่ขายส่วนใหญ่จะมีการทำสัญญากับรัฐบาลก่อนเสมอ ซึ่งในสมัยก่อนจริงๆแล้ว จะเป็นโบอิ้งที่ใหญ่กว่า
แต่เนื่องจากโบอิ้งมีปัญหาเรื่องสัญญากับรัฐบาลไปช่วงหนึ่ง จึงทำให้ Lockheed Martin ได้รับสัญญากับรัฐบาลนับตั้งแต่นั้นเรื่อยมาจน Lockheed Martin ขึ้นเป็นอันดับ 1 ในการค้าอาวุธของสหรัฐอเมริกาไปในที่สุด
บริษัท Lockheed Martin Corporation (LMT)
ปี 2015 รายได้ 1,264,966 ล้านบาท กำไร 112,497 ล้านบาท
ปี 2016 รายได้ 1,474,421 ล้านบาท กำไร 165,454 ล้านบาท
ปี 2017 รายได้ 1,593,003 ล้านบาท กำไร 62,474 ล้านบาท (กำไรลดลงจากการตัดจ่ายภาษี)
ปัจจุบัน มีมูลค่าบริษัทอยู่ที่ 3.1 ล้านล้านบาท
เพื่อให้เห็นภาพ มูลค่า 3.1 ล้านล้านบาทนี้จะใหญ่เป็นเกือบ 2 เท่าของมูลค่าบริษัท ปตท. บริษัทที่ใหญ่สุดในประเทศไทย
และเมื่อไม่กี่เดือนที่ผ่านมานี้บริษัท Lockheed Martin ได้พูดถึงอาวุธที่จะออกใหม่ในอนาคต
อาวุธในอนาคตจะล้ำสมัยขนาดไหน?
Hypersonic Aircraft
เป็นเครื่องบินรบชนิดเร็วกว่าเสียง และนอกจากนั้นยังมีระบบต่อต้านมิสไซส์อีกด้วย
ที่สำคัญไปกว่านั้นคือเครื่องบินมีระบบล่องหน ทำให้ไม่สามารถถูกตรวจจับแบบปกติได้
Laser Weapons
เราน่าจะเคยดูหนังแนวสงครามไฮเทคกันมาบ้าง อาวุธเลเซอร์พวกนี้ก็มีลักษณะเดียวกันกับแบบในหนังซึ่ง Lockheed Martin กำลังนำมาใส่ในโดรน เนื่องจากมีต้นทุนการสร้างที่ต่ำ และมีอานุภาพการทำลายที่สูง
Electronic Warfare
ระบบนี้จะปล่อยคลื่นวิทยุอินฟราเรด หรือสัญญาณเรดาร์เพื่อทำให้สับสน หรือปิดใช้งานอุปกรณ์อิเล็กทรอนิกส์ของฝ่ายตรงข้าม
ในอดีต ถ้าประเทศไหนมีจำนวนประชากรที่เยอะกว่าย่อมได้เปรียบ เพราะจะทำให้มีจำนวนทหารมากกว่า
แต่ในอนาคตเห็นอาวุธที่ทันสมัยแบบนี้แล้ว
ถ้าให้เลือกระหว่างจำนวนทหารที่เยอะกับอาวุธทันสมัย
ก็ไม่น่าจะมีใครเลือกจำนวนทหารอีกต่อไปแล้ว..
----------------------
คุณสามารถเลือกอ่าน บทความลงทุนแมนได้ที่
-บล็อกดิท blockdit 
-อินสตาแกรม
-ทวิตเตอร์ 
-ไลน์ 
----------------------
Reference
-
-
-
-
[5917].